கடந்த இரண்டு ஆண்டுகளுக்கு முன்பு, தமிழக அரசு மணல் குவாரி அமைக்க ஏற்பாடுசெய்தது. அதை, நாங்கள் போராடித் தடுத்து நிறுத்தினோம். தற்போது, தனிநபர்கள் மணல் குவாரி அமைக்க ஏற்பாடுசெய்துவருகிறார்கள். அவர்களுக்கு அனுமதி வழங்கக்கூடாது. வறட்சியான நேரத்தில் குடிதண்ணீர் எடுக்க காலை 6 மணியிலிருந்து 8 மணி வரையும் மாலை 4 மணியிலிருந்து 6 மணி வரையும் பெண்கள் மற்றும் பள்ளிக்கூடம் செல்லும் பிள்ளைகள் வரை காத்திருந்து தண்ணீர் அள்ளிச்செல்லவேண்டிய சூழ்நிலை இருக்கிறது. இந்நிலையில், தனியார் மணல் அள்ள உள்ளே நுழைந்தால், எங்களுக்கான குடிதண்ணீர் ஆதாரம் கேள்விக் குறியாகிவிடும். அரசாங்கம் நல்லது செய்யாவிட்டாலும் கெடுதல் செய்யாமல் இருந்தாலே நல்லதுதான்” என்கிறார்கள்.